**Описание на Дейност 4 от проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата“**, финансиран по Договор за предоставяне на безвъзмездна финансова помощ № BG05SFOP001-3.001-0001-C01/26.08.2016 г., процедура BG05SFOP001-3.001, по Приоритетна ос № 3 „Прозрачна и ефективна съдебна система“, Оперативна програма „Добро управление” 2014-2020 (ОПДУ), съфинансирана от Европейския съюз чрез Европейския социален фонд.

Дейност 4 обхваща изпълнението на 4 под-дейности:

**1.1.   Дейност 4.1. Анализ на нормативната база и степента на семантична съвместимост на използваните класификатори и хармонизацията им с изискванията на ЕК**

В изпълнение на Д4.1 „Анализ на нормативната база и степента на семантична съвместимост на използваните класификатори и хармонизацията им с изискванията на ЕК“ следва да се извърши:

·    преглед на задълженията и поетите ангажименти от страна на органите в сектор „Правосъдие“, и в частност на Висшия съдебен съвет, в контекста на електронното правосъдие както на национално, така и на наднационално ниво (ЕС и обмен на информация с други държави-членки), който ще даде възможност за изготвяне на детайлни препоръки при необходимост от нормативни и/или организационни промени, уреждащи приложните процеси, мерки и дейности, обезпечаващи функционирането на електронното управление и електронното правосъдие в сектора;

·    анализ за степента на семантична съвместимост на използваните класификатори, термини и мерки, и необходимостта от тяхната хармонизация с изискванията на ЕК;

·   анализ на инициативите в областта на електронното правосъдие на национално ниво и от страна на ЕК, в контекста на информационна система за мониторинг и анализ на дейността на съдебните структури на управленско ниво; и

·   анализ на обема от данни и информация, нужни за детайлизиране на нейната функционалност на оперативно ниво и дефиниране на възможностите за надграждане на системата в дългосрочен план.

Срок за изпълнение: до 45 дни от подписването на договор.

**1.2.   Дейност 4.2. Анализ на технологичните процеси и изготвяне на времеви стандарти и средства за контрол и оптимизация**

Д4.2 „Анализ на технологичните процеси и изготвяне на времеви стандарти и средства за контрол и оптимизация“ включва изготвяне на детайлен преглед и надграждане чрез конкретни препоръки на текущите технологични процеси и стандарти за оперативна съвместимост на информационните системи на съдебната власти и обмена на информация между тях и информационните системи на изпълнителната власт, с оглед развитие нивото на интегрираност и в наднационален мащаб; както и с оглед доразвиване на нормативните и организационните мерки, предприети от органите на съдебната система в изпълнение на Концепцията за електронно правосъдие и ангажиментите на Република България във връзка с членството й в ЕС и съобразяване с препоръките на ЕК в текущите мониторингови доклади.

Срок за изпълнение: до 45 дни от подписването на договор.

**1.3.   Дейност 4.3. Анализ на състоянието и нуждата от оптимизация на средствата за събиране и обработка на статистическа информация и възможностите за изготвяне на статистически отчети в реално време**

Д4.3 „Анализ на състоянието и нуждата от оптимизация на средствата за събиране и обработка на статистическа информация и възможностите за изготвяне на статистически отчети в реално време“ включва:

·   преглед на законоустановените ангажименти за и текущото състояние за събиране и обработка на статистическа информация за съдебната система (към момента на провеждане на анализа);

·   основните източници на данни от органи на съдебната и изпълнителната власт, периодичност на събиране, възможности за автоматизирана обработка на информацията, и др.;

·    извеждане на основните работни процеси във връзка с по-горната точка;

·    изготвяне на предложения за тяхното оптимизиране за целите на изготвяне на детайлни статистически отчети и наблюдение развитието на съдебната карта в реално време.

Срок за изпълнение: до 60 дни от подписването на договор.

**1.4.   Дейност 4.4. Анализ и спецификация на средствата за събиране на информация и методите за измерване на натовареността на магистрати и служители**

Д4.4 „Анализ и спецификация на средствата за събиране на информация и методите за измерване на натовареността на магистрати и служители“ включва изготвяне на детайлен преглед на предприетите от съдебната власт мерки и методологии за измерване на натовареността и изготвяне на предложения за тяхното оптимизиране и интегриране в СИСМА с цел проследяване и анализиране на натовареността в реално време и взимане на навременни информирани решения.

Дейността включва и актуализиране на изготвения проект на техническа спецификация за обществена поръчка с предмет „Създаване на специализирана информационна система, включваща инструменти за анализ и мониторинг на факторите, свързани със социално-икономическото развитие на съдебните райони и натовареността на съдилищата и прокуратурите“ (СИСМА) съобразно изготвените анализи по дейности 4.1, 4.2 и 4.3. При извършването на дейността трябва да се съобрази и заложеното в одобрения системен проект на ЕИСС, изготвен в рамките на дейност 3 на проекта „Разработване и внедряване на Единна информационна система на съдилищата“.

Срок за изпълнение: до 75 дни от подписването на договора.